b'\n_START_ARTICLE_\nAnnette Schavan\n_START_SECTION_\nBakgrunn\n_START_PARAGRAPH_\nHun tok sin Abitur (artium) i 1974, og studerte pedagogikk, filosofi og katolsk teologi. Schavan tok doktorgraden i 1980, og har siden arbeidet i utdannelsesinstitusjoner knyttet til den katolske kirke. Fra 1980 til 1984 var hun vitenskapelig medarbeider ved den biskoppelige studieorganisasjonen Cusanuswerk, og deretter frem til 1987 avdelingsleder for au\xc3\x9ferschulische Bildung ved generalvikariatet i Aachen. De to f\xc3\xb8lgende \xc3\xa5rene var hun generalsekret\xc3\xa6r for CDUs kvinneorganisasjon, og deretter fra 1989 til 1995 leder for Cusanuswerk._NEWLINE_I 1995 ble hun kulturminister i Erwin Teufels kabinett i delstaten Baden-W\xc3\xbcrttemberg. I 2005 ble hun innvalgt i det tyske parlamentet, og ble etterfulgt av sin statssekret\xc3\xa6r som kulturminister._NEWLINE_Hun er medlem av styret i CDU i Baden-W\xc3\xbcrttemberg, og ble i november 1998 dessuten valgt til en av nestlederne for CDU p\xc3\xa5 f\xc3\xb8deralt niv\xc3\xa5. Hun var president for kulturministerkonferansen i 2001, og siden januar 2002 var hun nestleder. Hun var fra 1994 til 2005 ogs\xc3\xa5 visepresident for Zentralkomitee der deutschen Katholiken (ZdK)._NEWLINE_Fra 2001 til 2005 var hun medlem av landdagen i Baden-W\xc3\xbcrttemberg.\n_START_SECTION_\nPlagiatsak\n_START_PARAGRAPH_\nAnette Schavan tok sin doktograd i 1980. I bloggen Schavanplag ble det fremsatt p\xc3\xa5stand om at 94 av doktorgradens 325 sider var uten kildehenvisninger._NEWLINE_Fakultetsr\xc3\xa5det ved universitetet i D\xc3\xbcsseldorf avgjorde 5. februar 2013 med 13 mot 2 stemmer \xc3\xa5 trekke doktorgradtittelen tilbake. Fakultetsr\xc3\xa5dets flertall kom til at den dav\xc3\xa6rende doktorand systematisk og forsettlig, gjennom hele doktoravhandlingen ga uttrykk for tanker og vurderinger som i virkeligheten ikke var hennes selvstendige arbeid. Anette Schavan meddelte samme dag gjennom sin advokat at hun ville g\xc3\xa5 til s\xc3\xb8ksm\xc3\xa5l for \xc3\xa5 beholde den akademiske tittel. Schavan avla doktorgraden som sin f\xc3\xb8rste akademiske grad. Universitetets avgj\xc3\xb8relse inneb\xc3\xa6rer dersom den blir st\xc3\xa5ende at Schavan er uten akademisk grad._NEWLINE_Annette Schavan meddelte under en pressekonferanse 9. februar 2013 som hun holdt sammen med forbundskansler Angela Merkel at hun hadde tr\xc3\xa5dt tilbake som minister i den f\xc3\xb8derale tyske regjeringen. Schavan fastholdt under pressekonferansen at hun ikke aksepterte universitetets beslutning om \xc3\xa5 frata henne doktorgraden. Imidlertid hadde hun kommet til at det ikke var mulig \xc3\xa5 opprettholde embetet som forskningsminister samtidig som hun l\xc3\xa5 i konflikt med sitt tidligere universitet.'